ריצ'רד דובס ספייט

ריצ'רד דובס ספייט (באנגלית: Richard Dobbs Spaight; ) היה חוואי ופוליטיקאי אמריקאי מקרוליינה הצפונית, איש המפלגה הפדרליסטית עד 1799, ולאחר מכן המפלגה הדמוקרטית-רפובליקנית, שנמנה עם האבות המייסדים של ארצות הברית ועל החותמים על חוקת ארצות הברית. הוא כיהן כמושל קרוליינה הצפונית השמיני בשנים 1792–1795, וכחבר בית הנבחרים של ארצות הברית מטעמה בשנים 1798–1801. ב-1802 התמודד ספייט על מושב בסנאט של קרוליינה הצפונית, וחבר בית הנבחרים של ארצות הברית, הפדרליסט ג'ון סטנלי  קרא עליו תיגר כלא ראוי לתפקיד, והשניים התמודדו בדו-קרב, בו מצא ספייט את מותו.

ראשית חייו
ריצ'רד דובס ספייט נולד בניו ברן  שבפרובינציית קרוליינה הצפונית, כבנם של ריצ'רד דובס ספייט האב ושל אליזבת וילסון, בתם של קולונל ויליאם וילסון ושל מרי וייל. אביו היה מזכיר הכתר של הפרובינציה, שופט בבית המשפט העליון שלה, וחבר במועצת המושל ארתור דובס  שהיה קרוב משפחתם. הוא התייתם בגיל שמונה, ונשלח לחיות עם קרוביו ממשפחת דובס בעיירה קריקפרגוס  שבמחוז אנטרים, אירלנד (כיום בתחומי צפון אירלנד). בהמשך הוא יצא ללימודים בעקבות דודנו ריצ'רד דובס באוניברסיטת גלאזגו.

במהלך מלחמת העצמאות של ארצות הברית שב ספייט לקרוליינה הצפונית, ושירת כשליש האישי למייג'ור גנרל ריצ'רד קאסוול בקרב קמדן.
קריירה פוליטית
ממוזער|ימין|200px
ממוזער|ימין|200px|מעמד חתימת חוקת ארצות הברית, ספייט מספר 17 (חותם על החוקה).
ספייט נבחר על ידי האספה הכללית של קרוליינה הצפונית כנציג לקונגרס הקונפדרציה, והוא כיהן בתפקיד בשנים 1782–1785. לאחר מכן ועד 1787 הוא נבחר לבית הנבחרים של קרוליינה הצפונית, והיה יושב הראש שלו. בשנה זו הוא היה נציג לוועידת החוקה של ארצות הברית שהתקיימה בפילדלפיה, וכשהיה בן 29 הוא נמנה עם חותמי החוקה.

ב-1787 היה ספייט מועמד לתפקיד מושל קרוליינה הצפונית, אך בהצבעה שהתקיימה באספה הכללית הוא נוצח. ב-1789 הוא היה מועמד לבחירה כחבר הסנאט של ארצות הברית, אך שוב הובס. ב-1788 הוא היה חבר בוועידה המדינתית שהצביעה נגד אשרור חוקת ארצות הברית, אף על שהוא תמך באשרור. ב-24 במרץ אותה שנה הוא נשא לאישה את מרי ליץ', שהייתה האישה הראשונה שרקדה עם ג'ורג' וושינגטון בנשף שנערך לכבודו במעון המושל בניו ברן ב-1791.

בשל מצב בריאותו, פרש ספייט למספר שנים מהפוליטיקה. הוא שב לבית הנבחרים של קרוליינה הצפונית ב-1792, ובאותה שנה נבחר כמושל קרוליינה הצפונית, האדם הראשון שנבחר לתפקיד ושנולד על אדמת המדינה. הוא נבחר שוב לשתי תקופות כהונה נוספות של שנה כל אחת וכיהן בסך הכול שלוש שנים בתפקיד. במהלך תקופת כהונתו כמושל, נבחרו האתרים להקמת בירת המדינה החדשה בראלי ולאוניברסיטת קרוליינה הצפונית בצ'אפל היל שהוקמה אז. ספייט היה יושב ראש מועצת הנאמנים של האוניברסיטה במהלך תקופת כהונתו כמושל.

ב-1798 נבחר ספייט לבית הנבחרים של ארצות הברית כדי לאייש את המושב שהתפנה עקב פטירתו של נייתן בריאן , שהביס את ספייט ב-1796. ב-1799 הוא נבחר לתקופת כהונה של שנתיים בבית הנבחרים וכיהן עד 1801. אף על פי שנבחר כפדרליסט, השקפותיו על זכויות המדינות הובילו אותו להיות מקושר למפלגה הדמוקרטית-רפובליקנית של תומאס ג'פרסון. בבחירות הבאות הוא נוצח, אך שב לקרוליינה הצפונית והחל מ-1801 היה חבר הסנאט של קרוליינה הצפונית.

ספייט היה בעל אחוזת מטעים, ובבעלותו היו עבדים רבים. על פי נתוני מפקדי האוכלוסין, ב-1790 היו בבעלותו 71 עבדים, וב-1800 83 עבדים. במותו ב-1802 הוא החזיק בבעלותו 89 עבדים. כנציג לקונגרס הקונפדרציה, הוביל ספייט את המהלך המוצלח להוריד מעל סדר היום את הצעתו של תומאס ג'פרסון לאסור את העבדות ב של 1784.

מותו
ריצ'רד דובס ספייט נפטר ב-6 בספטמבר 1802 בעקבות פציעתו בדו-קרב שניהל מול ג'ון סטנלי, חבר בית הקונגרס הפדרליסט שהביס אותו בבחירות של 1800. הוא נטמן באחוזת קלרמונט שליד ניו ברן. על שמו קרוי רחוב במרכז מדיסון, ויסקונסין, כמו רבים מהרחובות במרכז העיר שנקראו על שם חותמי חוקת ארצות הברית.

בנו, ריצ'רד דובס ספייט הבן, היה מושל קרוליינה הצפונית ה-27 בשנים 1835–1836.

לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, pp. 1112-1113.
 Wheeler, John H. (1880). Sketch of the Life of Richard Dobbs Spaight of North Carolina. Baltimore: William K. Boyle.

קישורים חיצוניים

 ריצ'רד דובס ספייט באתר אגודת המושלים הלאומית 

 ריצ'רד דובס ספייט באנציקלופדיה של קרוליינה הצפונית 
 ריצ'רד דובס ספייט באתר The Political Graveyard 


הערות שוליים

קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הפדרליסטית
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:חברי האספה הכללית של קרוליינה הצפונית
קטגוריה:בוגרי אוניברסיטת גלאזגו
קטגוריה:אמריקאים ממוצא אירי
קטגוריה:אמריקאים ממוצא אנגלי
קטגוריה:הרוגי דו-קרב]
קטגוריה:אמריקאים שנולדו ב-1758
קטגוריה:אמריקאים שנפטרו ב-1802